

2013/0279 (COD)

OZNÁMENIE KOMISIE EURÓPSKEMU PARLAMENTU  
  
podľa článku 294 ods. 6 Zmluvy o fungovaní Európskej únie  
  
o

pozícii Rady k prijatiu návrhu nariadenia Európskeho parlamentu a Rady, ktorým sa mení nariadenie Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o prenesenie delegovaných a vykonávacích právomocí na Komisiu s cieľom prijať určité opatrenia

(Text s významom pre EHP)

1. Súvislosti

|  |  |
| --- | --- |
| Dátum predloženia návrhu Európskemu parlamentu a Rade (dokument COM(2013) 0579 final – 2013/0279(COD): | 8. august 2013. |
| Dátum stanoviska Európskeho hospodárskeho a sociálneho výboru: | Neuplatňuje sa. |
| Dátum pozície Európskeho parlamentu v prvom čítaní: | 12. marec 2014. |
| Dátum predloženia zmeneného návrhu: | Neuplatňuje sa. |
| Dátum prijatia pozície Rady: | 16. jún 2016. |

2. Cieľ návrhu Komisie

Cieľom návrhu Komisie je zmeniť nariadenie (ES) č. 471/2009 tak, aby bolo v súlade s novým inštitucionálnym kontextom po nadobudnutí platnosti Zmluvy o fungovaní Európskej únie.

Navrhlo sa:

• splnomocniť Komisiu prijímať delegované akty s cieľom doplniť alebo zmeniť pravidlá týkajúce sa určitých ustanovení, aby sa zohľadnili zmeny colného kódexu alebo ustanovenia vyplývajúce z medzinárodných dohovorov, zmeny potrebné z metodických dôvodov a potreba zriadiť efektívny systém na zber údajov a zostavovanie štatistiky,

• preniesť na Komisiu vykonávacie právomoci, ktoré jej umožnia prijímať opatrenia v súlade s postupom preskúmania týkajúce sa určitých ustanovení, aby sa zabezpečili jednotné podmienky na vykonávanie nariadenia (ES) č. 471/2009

a tiež

• nahradiť odkaz na Výbor pre Extrastat odkazom na Výbor pre Európsky štatistický systém (ESSC) v kontexte všeobecnej reštrukturalizácie a zjednodušenia Európskeho štatistického systému (EŠS).

3. Pripomienky k pozícii Rady

3.1. Všeobecné poznámky

V pozícii Rady sa na jednej strane odráža predbežná politická dohoda medzi Radou, výborom INTA Európskeho parlamentu a Komisiou na neformálnom trojstrannom rokovaní 8. decembra 2014 a na druhej strane nová Medziinštitucionálna dohoda o lepšej tvorbe práva (IIA), ktorá bola prijatá a nadobudla platnosť 13. apríla 2016[[1]](#footnote-1).

Hlavným problémom blokujúcim spis bola otázka týkajúca sa konzultácie s členskými štátmi pri príprave delegovaných aktov Komisiou. Rozhodlo sa, že sa vyčká do nadobudnutia platnosti novej IIA.

Rada prijala svoju pozíciu v prvom čítaní 16. júna 2016. Zmeny spočívajú najmä v tom, že určité špecifické povinnosti členských štátov (okrem iného lehoty na zasielanie údajov) sa stanovujú priamo v základnom akte, namiesto splnomocnenia Komisie, aby ich vymedzila delegovaným aktom, ako sa pôvodne navrhovalo.   Komisia sa domnieva, že tieto právne záväzky by ani z dlhodobého hľadiska nebolo potrebné zmeniť a že v dôsledku toho ich presunutie z delegovaných aktov do základného aktu nepredstavuje z hľadiska flexibility žiadny problém; preto nemá voči uvedeným zmenám Rady námietky.

3.2. Pripomienky k pozmeňujúcim návrhom, ktoré prijal Európsky parlament

3.2.1. Pozmeňujúce návrhy Európskeho parlamentu zahrnuté do pozície Rady v plnom rozsahu, čiastočne alebo v zásade v prvom čítaní

Splnomocnenie Komisie prijímať delegované akty pôvodne navrhnuté na neurčité obdobie bolo obmedzené na obdobie piatich rokov, ako sa to navrhuje v pozmeňujúcom návrhu Európskeho parlamentu č. 7.

3.2.2. Pozmeňujúce návrhy Európskeho parlamentu nezahrnuté do pozície Rady v prvom čítaní

Vo svojom prvom čítaní v roku 2014 Európsky parlament predložil pozmeňujúce návrhy, ktorými by sa v zásade vypustili všetky komitologické právomoci, ktoré navrhla Komisia. Toto nebolo prijateľné pre Radu ani pre Komisiu.

3.3. Nové ustanovenia zavedené Radou a stanovisko Komisie k týmto ustanoveniam

Doplnili sa štandardné odôvodnenie a odseky predpísané novou IIA z 13. apríla 2016. Komisia plne podporuje toto doplnenie.

4. Záver

Komisia podporuje dosiahnutý kompromis, keďže je v súlade s jej úsilím zosúladiť právne predpisy spred nadobudnutia platnosti Lisabonskej zmluvy. Odráža aj rovnováhu medzi delegovanými a vykonávacími aktmi, ako bolo uvedené v pôvodnom návrhu Komisie. Okrem toho je úspešným prípadom uplatnenia novej medziinštitucionálnej dohody o lepšej tvorbe právnych predpisov.

1. Ú. v. EÚ L 123, 12.5.2016, s. 1. [↑](#footnote-ref-1)